**ELŐTERJESZTÉS**

**A Gazdasági és Városstratégiai Bizottság 2016. március 9-i ülésére**

**Tájékoztató Szombathely Megyei Jogú Város Önkormányzata Javadalmazási Szabályzatáról**

Tájékoztatom a Tisztelt Bizottságot, hogy Szombathely Megyei Jogú Város Közgyűlése a köztulajdonban álló gazdasági társaságok ügyvezetői, vezérigazgatói, vezető állású munkavállalói, igazgatósági és felügyelőbizottsági tagjai javadalmazása tekintetében Javadalmazási Szabályzatot alkotott a 402/2003. (XI.27.) Kgy. számú határozatával, amelyet az 569/2007. (XII.20.) és a 204/2010. (IV.29.) Kgy. számú határozatával módosított.

A VASIVÍZ ZRt. a társaság saját Javadalmazási Szabályzatát 2003. november 28-i hatállyal alkotta meg, és 2010. július 1., illetve 2012. november 30. napjával módosította.

A két javadalmazási szabályzat lényegi elemeit tekintve megegyezik, a különbség az ügyvezető/vezérigazgató éves prémiumának szabályozásában csupán annyi, hogy az Önkormányzat Javadalmazási Szabályzata részletes leírást tartalmaz a prémiumelőlegről, továbbá említést tesz prémiumcsökkentő tényezőről. Az Önkormányzat Javadalmazási Szabályzata szerint a prémium kiírásáról és kiértékeléséről a gazdasági ügyeket ellátó bizottság javaslata alapján a polgármester jogosult dönteni, míg a VASIVÍZ ZRt. esetében a premizálás a társaság Igazgatóságának hatáskörébe tartozik.

A Javadalmazási Szabályzat főbb rendelkezései az ügyvezetők személyi alapbére és éves prémiuma tekintetében az alábbiak:

* Az ügyvezetők személyi alapbérének meghatározása kinevezéskor (megválasztáskor) az alapító hatásköre. A személyi alapbért a továbbiakban a gazdasági ügyeket ellátó bizottság előzetes véleményének ismeretében az egyéb munkáltatói jogokat gyakorló polgármester állapítja meg.
* A prémium meghatározására egyedileg kerül sor az üzleti terv elfogadásával egyidejűleg, vagy legkésőbb a gazdasági év április 30-áig.

A prémium kiírásáról és kiértékeléséről a gazdasági ügyeket ellátó bizottság javaslata alapján a polgármester dönt.

Éves szinten a maximálisan elérhető prémium összege legfeljebb az éves alapbér 90 %-a lehet.

A prémiumfeladatok kiértékelése az üzleti évet lezáró mérleg elfogadásakor történik a gazdasági ügyeket ellátó bizottság előzetes véleményét követően a polgármester jóváhagyásával.

A Javadalmazási Szabályzat prémiumra vonatkozó előírásait a gyakorlatban az önkormányzati tulajdonú gazdasági társaságok közül a VASIVÍZ ZRt. alkalmazza.

A korábbi gyakorlat alapján prémiumkiírásra a SZOVA ZRt., a Szombathelyi Távhőszolgáltató Kft., illetve a szociális területen működő gazdasági társaságok ügyvezetői esetében került sor, utolsó alkalommal 2010. évben. Prémiumfeladat a SZOVA ZRt. vezérigazgatója esetében az éves bér 90 %-os mértékéig, a Távhőszolgáltató Kft. ügyvezetője esetében az éves bér 50 %-os mértékéig, a szociális cégek ügyvezetői esetében az éves bér 25 %-os mértékéig került kiírásra. A szociális cégek a prémium fedezetét az elnyert pályázatok által biztosított forrásokból teremtették elő.

A VASIVÍZ ZRt. Javadalmazási Szabályzata a vezérigazgató prémiumának kiírását, illetve kiértékelését a társaság Igazgatóságának hatáskörébe utalja.

Az Önkormányzat tulajdonában álló két részvénytársaság esetében indokolt egységes gyakorlat kialakítása, ezért javaslom, a Tisztelt Bizottság tegye a Közgyűlés számára megfontolás tárgyává, hogy a SZOVA ZRt. vezérigazgatója prémiumának kiírása és kiértékelése az Igazgatóság hatáskörébe kerüljön. A premizálás egységesítése érdekében szükséges továbbá Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet, valamint a SZOVA Zrt. alapszabályának felülvizsgálata.

A Javadalmazás Szabályzat az ügyvezetők javadalmazásáról úgy rendelkezik, hogy arányosnak kell lennie a munkavégzéssel, a felelősség mértékével, és a foglalkoztatottak létszámával.

Az alábbi táblázat Szombathely Megyei Jogú Város kizárólagos, illetve többségi tulajdonában álló gazdasági társaságok ügyvezetői, vezérigazgatói bérét tartalmazza:

|  |  |  |  |  |
| --- | --- | --- | --- | --- |
| Társaság | Ügyvezető/vezérigazgató | Bér (bruttó) | Tulajdoni rész | Foglalkoztatottak létszáma \* |
| Haladás Sportkomplexum Fejlesztő Nonprofit Kft.  | Dr. Szondy Szilvia | 1 200 000 Ft | 100% | 5 |
| SZOVA Zrt. | Dr. Németh Gábor | 848 000 Ft | 100% | 272 (+10 fő részmunkaidőben) |
| VASIVÍZ ZRt.  | Dr. Kohuth Viktor | 822 000 Ft | 52,85% | 635 |
| Szombathelyi Távhőszolgáltató Kft. | Kovács Márta | 290 000 Ft + 544 000 Ft | (SZOVA Zrt. 75 %) | 90 |
| Szombathelyi Sportközpont és Sportiskola Nonprofit Kft. | Rácz Róbert | 600 000 Ft | 100% | 39 |
| Savaria Városfejlesztési Kft. | Dr. Ajkay Adrián | 600 000 Ft | 100% | 5 |
| Szombathelyi Parkfenntartási és Temetkezési Kft. | Kiss Dávid | 600 000 Ft | 100% | 45 (+12 fő alkalmi munkavállaló a nyári szezonban) |
| Weöres Sándor Színház Nonprofit Kft. | Jordán Tamás | 515 000 Ft | 100% | 72 |
| Szombathelyi Médiaközpont Nonprofit Kft. | Lovass Tibor | 500 000 Ft | 100% | 19 |
| Szombathelyi Képző Központ Nonprofit Kft. | Bálint András | 500 000 Ft | 100% | 7 |
| Szombathelyi Turizmus Nonprofit Kft. | Grünwald Stefánia | 500 000 Ft | 85% | 7 |
| Fogyatékkal Élőket és Hajléktalanokat Ellátó Közhasznú Nonprofit Kft. | Dr. Horváthné Németh Klára | 492 000 Ft | 100% | 67 (átlagos statisztikai létszám 104, közfoglalkoztatás, pályázat keretében) |
| FALCO KC Szombathely Kft. | Gráczer György | 400 000 Ft | 100% | 18 |
| SZOMHULL Szombathelyi Hulladékgazdálkodási Közszolgáltató Nonprofit Kft.  | Puklér Géza | 100 000 Ft | 90% | 6 + 1 fő ügyvezető megbízási jogviszonyban |

\*A foglalkoztatottak létszámát a társaságok 2016. évi üzleti tervei tartalmazzák.

Tisztségviselői egyeztetésen fogalmazódott meg az igény azon ügyvezetők bérének egységesítésére vonatkozóan, akiknek a havi bruttó munkabére nem éri el a 600.000 Ft-ot. Javaslom, a Tisztelt Bizottság kérje fel a Közgyűlést, hogy az ügyvezetők bérének egységesítését a következő ülésén tegye megfontolás tárgyává.

A fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2016. március 4.**

 **/: Dr. Puskás Tivadar :/**

**Határozati javaslatok**

**I.**

**…./2016. (III.09.) GVB határozat**

A Gazdasági és Városstratégiai Bizottság Szombathely Megyei Jogú Város Önkormányzata köztulajdonban álló gazdasági társaságai vonatkozásában megállapított Javadalmazási Szabályzata rendelkezéseiről és alkalmazásáról szóló tájékoztatást tudomásul veszi.

**Felelős**: Lendvai Ferenc, a Bizottság elnöke

 (végrehajtásért felelős:

Lakézi Gábor, a Városüzemeltetési Osztály vezetője)

**Határidő:** azonnal

 **II.**

**…./2016. (III.09.) GVB határozat**

1. A Gazdasági és Városstratégiai Bizottság Szombathely Megyei Jogú Város Közgyűlése számára javasolja annak megfontolását, hogy a SZOVA ZRt. vezérigazgatója prémiumának kiírása és kiértékelése a társaság Igazgatóságának hatáskörébe kerüljön.
2. A Bizottság javasolja továbbá a Közgyűlésnek, hogy a premizálás egységesítése érdekében Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendeletet, valamint a SZOVA Zrt. alapszabályát vizsgálja felül.

**Felelős**: Lendvai Ferenc, a Bizottság elnöke

 (végrehajtásért felelős:

Lakézi Gábor, a Városüzemeltetési Osztály vezetője)

**Határidő:** következő Közgyűlés

**III.**

**…./2016. (III.09.) GVB határozat**

A Gazdasági és Városstratégiai Bizottság Szombathely Megyei Jogú Város Közgyűlése számára javasolja, tegye megfontolás tárgyává azon ügyvezetők bérének egységesítését, akiknek a havi bruttó munkabére nem éri el a 600.000 Ft-ot.

**Felelős**: Lendvai Ferenc, a Bizottság elnöke

 (végrehajtásért felelős:

Lakézi Gábor, a Városüzemeltetési Osztály vezetője)

**Határidő:** következő Közgyűlés